**Skitur gjennom Jotunheimen**

Jotunheimens mangfold og kuperte terreng er ideelt for dyktige skiløpere! På denne turen vil du hele veien nyte utsikten mot flere av fjellområdets høyeste og flotteste tinder. Vi ligger 2 døgn på Glitterheim og håper å få bestige Glittertind (2452 moh.), Norges nest høyeste topp. Overnattingene blir på betjente hytter, hvor vi kommer til dekket bord. Vi overnatter også på selvbetjeningshyttene Olavsbu og Gjendebu.

|  |  |
| --- | --- |
|  |  |
| **Program: Dag 1: Ankomst Fondsbu** Oppmøte i Tyin. Videre med beltebil til Fondsbu (1065 moh), ankomst ca kl. 16.15. Vi spiser felles middag og samles i stua etterpå hvor turleder går gjennom ruten for de neste dagene og informasjon om turen videre.  **Dag 2:** **Fondsbu - Gjendebu ( selvbetjent) ca 18 km. ca 7t.** Lett start langs Bygdin mot øst.  Bratt stigning opp Høystakkane. I godt vær kan vi nyte den spektakulære utsikten mot topper over 2000-meter. Vi følger ruta mellom toppene Rundtom og Geithøe, deretter ned Veslådalen og ned til Gjendebu (990 moh). På avgang 12/4 vil Gjendebu være betjent!  **Dag 3: Gjendebu - Olavsbu (selvbetjent) ca 15 km, ca 5-6 t.** Turen går opp Veslådalen igjen og til stiskille mot Fondsbu, men nå tar vi mot Olavsbu. Vi holder nord-øst for Geithøe. Over Grisletjønnin og gjennom Raudalen til vann 1444, flatt over vannet og til Olavsbu (selvbetjent hytte) (1440 moh) midt i hjertet av Jotunheimen. Her er det vilt og flott!  **Dag 4:** **Olavsbu - Spiterstulen, Ca 27 km, ca 9t.** En fantastisk skitur i kupert terreng. Halvveis mot Leirvassbu går vi med den markerte Kyrkja (2032 moh) midt imot, en fin veiviser i klarvær. Flotte utforkjøringer mot Leirvassbu. Etter at vi har passert Leirvassbu på venstre og Kyrkja på høyre hånd, går ruta gjennom Kyrkjeglupen og nedover Visdalen til Spiterstulen (1106 moh),. På Spiterstulen har man mulighet til å nyte en varm badstu og en svømmetur i bassenget (ikke inkludert i prisen).   **Dag 5:** **Spiterstulen - Glitterheim,  Ca 18 km, ca 7t.** I meget bra vær og hvis det ellers ligger til rette for det, er det mulig å gå over Glittertind (2465 moh). Vi går da opp ca. 1300 høydemeter for deretter å nyte 1000 høydemeter med herlig utforkjøring. Glitteheim ligger ved foten av Glittertind så siste sving tas på tunet. Det andre alternativet er skitur over Skautflye (ca 1600 moh). Vi går opp til Skautkampen, en meget bratt strekning hvor det noen ganger nødvendig å ta seg frem til fots. Ruta går videre slakt oppover over Skautflye, før utforkjøring nedover Veodalen til Glitterheim.  **Dag 6:** **Opphold Glitterheim**  Dagstur/topptur ut fra Glitterheim. Vi satser på Glittertind, hvis gårsdagens tur gikk via Skautflye. Det er mange andre fine alternativer rundt Glitterheim. En dag for utforsking og opplevelser!  **Dag 7:** **Glitterheim - Gjendesheim, Ca 23km, ca 8t.** Vi går sørover, opp langs Hestbekken, øst for Vestre Hestlægerhøe (1758 moh) og ned til Russvatnet. Videre opp øst for Bessheimrundhøe (1521 moh), opp langs Bessa og ned til Gjendesheim. Badestampen venter på Gjendesheim når vi kommer!  **Dag 8: Hjemreise** Avreise med ekstrabuss fra Gjendesheim til Vinstra hvor fellesturen avslutter. |  |

[**Gradering av turen**](https://www.dntoslo.no/graderingfellesturer/): lengde rød/terreng rød  
Vinterfjellet er vakkert, men lunefullt. Selv den enkleste skitur kan bli **svært krevende med utfordrende skiføre og mye vær**. Med riktig og godt utstyr er det oftest disse turene man husker best og som gir godt samhold og gode historier. I fjellet går man utenom preparerte løyper og må være forberedt på å tråkke spor selv. Pakk sekken riktig og smart.